
5. számú Melléklet

ADATFELDOLGOZÓI KÖTELEZETTSÉGVÁLLALÁS



[bookmark: _GoBack]Az RF-IT Hungary Kft. (székhely: 2040 Budaörs, Kikelet utca 2.,cégjegyzékszám: 13-09-193311, adószám:14591402-2-13, képviseli: Fazekas András továbbiakban „Adatfeldolgozó”), mint adatfeldolgozó az alábbi kötelezettségvállaló nyilatkozatot teszi: 

I. ELŐZMÉNYEK

1. Mindazon szerződéses partnerek vonatkozásában, akikkel az Adatfeldolgozó Szolgáltatási/Üzemeltetési szerződést kötött az RFID technológián alapuló azonosító rendszer támogatása, karbantartása tárgyában (a továbbiakban: „Fő szerződés”, a Fő szerződés szerinti szolgáltatás a továbbiakban „Szolgáltatás”), és akik vonatkozásában az Adatfeldolgozó adatfeldolgozási tevékenységet végez, az Adatfeldolgozó vállalja, hogy a jelen kötelezettségvállalásban foglaltak szerint fogja végezni feladatát. 

Az Adatfeldolgozó a Fő szerződés szerinti egyes Szolgáltatások teljesítése során természetes személyek adatait kell, hogy kezelje az Adatkezelő nevében és utasításai szerint. Az Adatkezelő vállalja, hogy az információs önrendelkezési jogról és az információszabadságról szóló 2011. évi CXII. törvény (a továbbiakban: „Infotv”.) 10. § (4) bekezdésében meghatározottaknak megfelelően, valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, az Európai Parlament és a Tanács (EU) 2016/679 rendelete (általános adatvédelmi rendelet, a továbbiakban: „GDPR”) alapján végzi tevékenységét. A jelen Nyilatkozat vonatkozásában a GDPR-ban, illetve az Infotv. rögzített fogalmakat, meghatározásokat változatlan tartalommal kell alkalmazni. 

2. A Felek rögzítik, hogy a jelen Nyilatkozat a Fő szerződés kiegészítő kötelezettségvállalása, így az annak elválaszthatatlan melléklete. Ennek megfelelően, a jelen Nyilatkozat időtartama a Fő szerződéshez igazodik, és a Fő szerződés bármilyen okból történő megszűnése esetén a jelen Nyilatkozatban foglalt kötelezettségvállalások – minden külön jognyilatkozat nélkül – automatikusan megszűnnek.
 
II. ÁLTALÁNOS RENDELKEZÉSEK ÉS VÁLLALÁSOK

1. Az Adatfeldolgozó a Szolgáltatások teljesítése során a jelen Nyilatkozatban, valamint a vonatkozó európai uniós és magyar jogszabályok szerint köteles a személyes adatokat kezelni. 

2. Az Adatfeldolgozó tudomásul veszi, hogy az Adatkezelő a GDPR 28. cikk (1) bekezdése alapján kizárólag olyan adatfeldolgozókat vehet igénybe, akik, vagy amelyek megfelelő garanciákat nyújtanak az adatkezelés a GDPR követelményeinek való megfelelését és az érintettek jogainak védelmét biztosító, megfelelő technikai és szervezési intézkedések végrehajtására. Az Adatfeldolgozó erre is figyelemmel kijelenti és szavatol azért, hogy a hivatkozott előírásoknak jelenleg is megfelel, valamint a Szerződés időtartama alatt mindvégig meg fog felelni, illetve, csak a jelen előírásoknak megfelelő további adatfeldolgozókat vesz igénybe.

3. Az Adatfeldolgozó kijelenti és szavatol azért, hogy 
· az adatfeldolgozási szolgáltatás tárgyát képező adatfeldolgozási műveletek végrehajtására jogosult és a (Fő) Szerződés teljesítésének teljes időtartama alatt jogosult is lesz.



III. ADATFELDOLGOZÓ KÖTELEZETTSÉGEI

1. Az Adatfeldolgozó kijelenti, hogy
a)  meghozta a GDPR 32. cikkében előírt intézkedéseket; 
b) az adatkezelés jellegének figyelembevételével megfelelő technikai és szervezési intézkedésekkel a lehetséges mértékben segíti az Adatkezelőt abban, hogy az teljesíteni tudja kötelezettségét az érintetteknek a GDPR III. fejezetében foglalt jogainak gyakorlásához kapcsolódó kérelmek megválaszolása tekintetében; 
c) segíti az Adatkezelőt a GDPR 32–36. cikke szerinti kötelezettségek teljesítésében, figyelembe véve az Adatfeldolgozó rendelkezésére álló információkat; 
d) az Adatkezelő rendelkezésére bocsát minden olyan információt, amely a GDPR-ban, így különösen, de nem kizárólagosan annak 28. cikkében meghatározott, valamint a vonatkozó nemzeti jog által előírt kötelezettségek teljesítésének igazolásához szükséges, 
e) az Adatkezelőtől kapott, illetve, általa a Szolgáltatás kapcsán megismerhető személyes adatokat kizárólag az Adatkezelő javára, a jelen Nyilatkozatban foglaltak szerint kezeli;
f)  az adatkezelést érintő érdemi döntést nem hoz, saját céljára adatfeldolgozást vagy adatkezelést nem végez;
g) az Adatkezelőt minden olyan változásról előzetesen és írásban értesíti, amely a személyes adatok kezelését is érinti;
h) a GDPR 30. cikk (2) bekezdésében foglaltaknak megfelelő nyilvántartást vezet az Adatkezelő nevében végzett adatkezelési tevékenységről; legalább a nevezett jogszabályhely által meghatározott tartalommal.

2. Az Adatfeldolgozó a jelen Nyilatkozatban foglalt, illetve az adatkezeléssel kapcsolatos kötelezettségeinek, feladatainak teljesítéséért az Adatkezelővel szemben külön díjat és költséget nem számol fel.
 
3. A Fő Szerződés és annak mellékletei további követelményeket rögzíthetnek az adatok kezelésével kapcsolatban, mely rendelkezéseket a jelen kötelezettségvállalással együttesen kell értelmezni. Eltérés esetén a Fő Szerződésben foglaltak az irányadóak. 



IV. TOVÁBBI ADATFELDOLGOZÓ IGÉNYBE VÉTELE

1. Az Adatfeldolgozó kizárólag az Adatkezelőt minden esetben értesíti, ha további adatfeldolgozót vesz igénybe az Adatkezelő nevében végzett adatkezelési tevékenységhez. 
2. További adatfeldolgozó igénybe vétele esetén az Adatfeldolgozó vállalja:
- a személyes adatoknak a további adatfeldolgozó részére való első átadását megelőzően meggyőződik arról, hogy az igénybe venni kívánt további adatfeldolgozó képes a Fő szerződésben és a jelen Nyilatkozatban meghatározott szintű védelmet biztosítani;
- a további adatfeldolgozóktól megfelelő garanciákat kér a megfelelő technikai intézkedések végrehajtására, és biztosítja, hogy az adatkezelés megfelel az Uniós és nemzeti jog által előírt adatvédelmi követelményeknek;
- legalább a jelen Nyilatkozatban foglaltaknak megfelelő szintű védelmet követel a további adatfeldolgozóktól;
- biztosítja, hogy az általa igénybe vett további adatfeldolgozóra is ugyanazokat az adatvédelmi kötelezettségeket, elvárásokat telepítse, mint amelyek a jelen Nyilatkozatban szerepelnek. 


V. UTASÍTÁSOK TELJESÍTÉSÉNEK MEGTAGADÁSA, 
ÉSZREVÉTELEZÉSE

1. Az Adatfeldolgozó a személyes adatokat kizárólag az Adatkezelő dokumentált írásbeli utasításai alapján, illetve azoknak megfelelően kezeli – beleértve a személyes adatoknak valamely harmadik ország vagy nemzetközi szervezet számára való továbbítását is –. Ez alól kivétel, ha az adatkezelést az Adatfeldolgozóra alkalmazandó uniós vagy tagállami jog írja elő. 

2. Az Adatfeldolgozó megtagadja az utasítás teljesítését, ha úgy véli, hogy ha az utasítás sérti akár a GDPR-t, vagy a tagállami vagy uniós adatvédelmi, vagy más jogszabályi rendelkezéseket, vagy ha az utasítás teljesítése hatósági határozat megsértéséhez vezetne, vagy veszélyeztetné mások személyét vagy vagyonát.  


VI. AZ ADATFELDOLGOZÓ SZEMÉLYZETE

Az Adatfeldolgozó megtette és a jövőben is megteszi a szükséges lépéseket minden olyan munkavállaló, megbízott vagy alvállalkozó megbízhatóságának biztosítása érdekében, aki a személyes adatokhoz hozzáférhet, és gondoskodik arról, hogy ilyen hozzáférése kizárólag azoknak a személyeknek legyen, akiknek a Fő szerződéshez kapcsolódó személyes adatokat szerződés szerinti  célok teljesítéséhez feltétlenül szükséges megismerniük, illetve azokhoz feltétlenül szükséges hozzáférniük. 
Az Adatfeldolgozó gondoskodik arról, hogy a személyes adatok kezelésére feljogosított személyek írásban titoktartási kötelezettséget vállaljanak, vagy jogszabályon alapuló megfelelő titoktartási kötelezettség alatt álljanak.
VII. BIZTONSÁG

1. Figyelembe véve a tudomány és technológia állását, az adatkezelés jellegét, hatókörét, körülményeit és céljait, valamint a természetes személyek jogait és szabadságait fenyegető kockázatok változó valószínűségét és súlyosságát, az Adatfeldolgozó és minden általa igénybe vett további adatfeldolgozó a személyes adatok vonatkozásában az adott kockázatnak megfelelő biztonsági szintet biztosító, megfelelő technikai és szervezési intézkedéseket bevezet, ideértve a GDPR 32. cikkének (1) bekezdésében hivatkozott intézkedéseket is.

2. Adatfeldolgozó kijelenti, hogy az adatok biztonságát szolgáló technikai és szervezési intézkedések meghatározásakor és alkalmazásakor tekintettel van a technika mindenkori fejlettségére.

VIII. ADATTOVÁBBÍTÁS

Az Adatfeldolgozó az Adatkezelő előzetes, kifejezett és eseti írásbeli jóváhagyása nélkül a személyes adatokat nem oszthatja meg bármely más harmadik féllel. Az Adatfeldolgozó harmadik országba történő adattovábbítás esetén a GDPR, valamint a nemzeti jogszabályok szerinti speciális követelményeknek is eleget tesz. 
Az Adatfeldolgozó kijelenti, hogy jelenleg nem vesz igénybe olyan adatfeldolgozót, aki harmadik országbeli személynek/szervezetnek minősül, illetve, ő maga sem az. 
IX. ADATKEZELŐ TÁMOGATÁSA,
ÉRINTETTEK JOGAINAK GYAKORLÁSA

Az Adatfeldolgozó (illetve az általa igénybe vett további adatfeldolgozó) indokolatlan késedelem nélkül segítséget nyújt az Adatkezelőnek abban, hogy az érintetteknek és a felügyeleti hatóságnak a jelen Nyilatkozat alapján végzett adatfeldolgozási tevékenységekkel összefüggésben választ adjon vagy információkat szolgáltasson. 
Az Adatfeldolgozó vállalja:
- haladéktalanul értesíteni az Adatkezelőt, ha akár ő, akár az általa igénybe vett további adatfeldolgozó az Adatkezelő személyes adataival kapcsolatos megkeresést kap egy érintettől; valamint
- gondoskodik arról, hogy sem ő, sem pedig az általa igénybe vett további adatfeldolgozó a megkeresésre ne válaszoljon, kivéve (i) ha ezt az Adatkezelő dokumentált utasítása alapján teszi, vagy (ii) ha azt a hatályos alkalmazandó Uniós, vagy nemzeti jogszabályok előírják; ez utóbbi esetben az Adatfeldolgozó az alkalmazandó jogszabályok által megengedett mértékig tájékoztatja az Adatkezelőt erről a jogi kötelezettségről.

X. ADATVÉDELMI INCIDENSEK

1. Az Adatfeldolgozó indokolatlan késedelem nélkül értesíti az Adatkezelőt arról, ha az Adatfeldolgozó vagy bármely általa igénybe vett további adatfeldolgozó az Adatkezelő személyes adatait érintő adatvédelmi incidensről szerez tudomást, vagy ezzel fenyegető, vagy erre utaló körülményt észlel. Az értesítésnek megadásakor az Adatkezelő a GDPR 33. cikk (3) bekezdésében foglaltakat figyelembe veszi. 

2. Az Adatvédelmi incidensek kivizsgálása, valamint azok következményeinek enyhítése és orvoslása során az Adatfeldolgozó minden szükséges információt megad az Adatkezelő részére, amely a jogszabályi kötelezettségek teljesítéséhez szükséges.


XI. ELJÁRÁS A SZERZŐDÉS MEGSZŰNÉSE ESTÉN

A jelen Nyilatkozat megszűnését követően az Adatfeldolgozó – az Adatkezelő döntése alapján – minden személyes adatot töröl, vagy visszajuttat az Adatkezelőnek, és törli a meglévő másolatokat, kivéve, ha az uniós vagy a tagállami jog a személyes adatok tárolását írja elő. Visszajuttatási kötelezettség esetén, eltérő Adatkezelői utasítás hiányában az elektronikusan kezelt adatokat, listákat, nyilvántartásokat továbbítja az Adatkezelőnek. Amennyiben ezek elektronikus fogadására az Adatkezelő nem képes, az adatokat elektronikus adathordozón rögzítve adja át az Adatkezelőnek.  
XII. TOVÁBBI FELTÉTELEK ÉS RENDELKEZÉSEK

1. A jelen Nyilatkozatban foglalt rendelkezések egyike sem mentesíti az Adatfeldolgozót, illetve az általa igénybe vett további adatfeldolgozókat a nemzeti, valamint az Uniós adatvédelmi jogszabályok szerinti kötelezettségeik és felelősségeik alól. A jelen Nyilatkozatban foglalt rendelkezéseket, előírásokat a nemzeti, illetve Uniós jogszabályok kógens előírásainak megfelelően, azokkal együtt kell értelmezni és alkalmazni. 

2. A jelen Nyilatkozatra a Fő szerződésben kikötött jog az irányadó, és a jogvitákat is az ott meghatározottak szerint kell elbírálni. 

 Mellékletek:
5/1. számú melléklet – Az adatfeldolgozó munkavállalóinak titoktartási nyilatkozata 
5/2. számú melléklet – További adatfeldolgozók 




	
